Nos magister Guillemus de Clameriaco, officialis, et Girardus de Draceio, archipresbiter et canonici Eduenses, notum facimus universis presentibus et futuris quod in nostra presentia propter hoc constituti Symon de sancto Symphoriano et Ramunda uxor ejus recognoscunt et confitentur in jure coram nobis se recepisse et habuisse a magistro Iohanne de Rivello canonico Eduensi consanguineo dicte Ramunde pro maritagio, dote sive dotalitio dicte Ramonde sibi dato a prefato magistro Iohanne, centum quadraginta libras Parisien. quas dictus Symon assidet et assignat super domum suam sitam in claustro Eduensi ante domum dicti magistri Iohannis et super sergentariam quam habet in ecclesia Eduensi. Considerans siquidem dictus Symon bona et beneficia que idem magister Iohannes eidem Symoni actenus impendit et aduc impendere non cessat, dat et concedit eidem magistro Iohanni, laude et assensu uxoris sue, domum suam supradictam ad vitam ipsius magistri Iohannis tenendam et pacifice possidendam. Si vero prefatus magister Iohannes, quod absit, moreretur antequam predicti Symon et uxor ejus, predicta domus eidem Symoni et ejus uxori pacifice remaneret, salvis viginti solidis Dyvion. annui redditus quos solvere tenetur pro anniversario ipsius magistri Iohannis in ecclesia Eduensi singulis annis faciendo quicumque predictam domum et sergentariam post ejus obitum possidebit, quos dictus Symon eidem Iohanni concessit in perpetuum annui redditus pro anniversario suo faciendo ut superius est expressum: quod si predicti Iohannes et Ramonda morerentur antequam dictus Symon, idem Symon predictam domum et sergentariam, quamdiu viveret, teneret et possideret pacifice et quiete. Ipso siquidem Symone defuncto, predicti magister Iohannes et Ramunda vel eorum heredes predictam domum et sergentariam tenerent et possiderent pacifice et quiete, donec de predictis centum quadraginta libris Parisien. eisdem plenarie fuisset satisfactum, nisi dicta Ramunda heredem haberet de corpore suo, que predicte domus et sergentaria tanquam heredi legitimo remanerent. Si vero prenominati Iohannes et Symon morerentur antequam dicta Ramonda, ipsa Ramonda domum predictam et sergentariam toto tempore vite sue teneret et possideret pacifice et quiete. Si autem dicta Ramonda de presenti vita decederet, nullo, quod absit, de proprio corpore herede relicto, dicte domus et sergentaria heredibus dicti Iohannis pro dictis centum quadraginta libris Parisien. remanerent obligate, donec de dicta pecunia eisdem plenarie fuisset satisfactum. Hec omnia supradicta et singula pro ut superius sunt expressa, jurant et promittunt per stipulationem solempnem et per juramenta sua corporaliter prestita super sancta Dei evangelia dicti magister Iohannes, Symon et Ramonda uxor ejus se in perpetuum firmiter et inviolabiliter observare nec per se nec per alium seu per alios contra venire nec aliquid in judicio vel extra judicium facere seu etiam aptemptare. In cujus rei testimonium presentibus litteris, ad preces predictorum magistri Iohannis, Symonis et Ramonde, sigilla nostra duximus apponenda. Actum anno gratie Mº CCº sexagesimo secundo, mense Novembri.